text:
E habilidad di calcula lihe, mientras cu ta keda pone y duna atencion, semper cu un sonrisa. Por bisa cu Louise Rasmijn (65) a percura pa hisa e lata di ta un cahera hopi halto. No ta por nada cu te ainda, a pesar di ta cu pensioen, te ainda ta pidie pa bolbe su trabao.
Hopi na Aruba y tambe hende di afo conoce Louise. E tabata cahera pa 39 aña na Boolchandâs. âEn realidad mi a traha 38 aña. Un tempo mi a stop di traha. Ma keda net un aña cas pa cuida mi yiu. Pero mi no por a haya mi mes na cas y nan a yama mi bek. Pues mi a bolbe trabao. Y nan a considera cu mi a bay un vakantie largo,â Rasmijn a conta na harimento. Es mas, pa e famia di Boolchandâs, Louise tin 40 aña cu a traha cu nan. âE cifra tabata mas bunita, nan a haya.â
Pero con un hende cu semper a traha, ta haya su mes na cas, algo cu e no tabata kier a haci ora e tabata mas jong? E contesta ta Isabella, su unico nieta.
Louise a casa na edad hopi jong y cu 17 ya el a bay Hulanda, unda el a haya oportunidad pa traha na HEMA. âNa HEMA ma traha como cahera y mi a gusta e trabao masha hopi mes.â
E experiencia ey a yudâe ora cu el a bolbe Aruba, unda prome el a bay traha na La Modernista. âE luga tabata mucho sofistica pa un hend’i mondi manera mi,â Louise a bisa Bon Dia Aruba na harimento. Riba dje, e no tabata sinti cu e por a bende. Su talento tabata den maneha caha. Asina el a bay traha na Palais Oriental, unda el a haya un bon relacion cu e propietario, cu tabata siñâe e âtrick of the trade.â E conexion humano cu e propietario tabata algo cu a bin di mes y a sigui fuerte despues cu Louise e gerente di Boolchandâs a acerkâe y ofrece trabao. âMi a bisa, âOK.ââ Y e resto ta historia.
E transicion pa e tienda di electronica tabata relativamente simpel. E tempo ey e negoshi tabata den Caya Grandi, e otro banda di Palais Oriental. Louise a experiencia henter e desaroyo di e negoshi y a conoce un cantidad di cliente cu tabata den electronica.
Louise conoce mayoria fotografo na Aruba cu tabata busca nan ekipo cerca dje y ta gosa di e potretnan cu nan ta saca y comparti riba Facebook. Pero tambe el a conoce hopi bishitante. Por ehempel un pareha turista cu tur dia tabatin e tienda durante nan estadia. Riba nan ultimo dia Aruba, e señora, hoben, a ofrece Louise despensa cu nan tabata tur dia den e tienda. ââMi casa tabata kier a wak bo sonrisa,ââ el a bisa Louise. Un otro turista, Hulandes, tabata observa interaccionnan cu diferente turista, sea ta Brazilero, Venezolano, Mericano y a comenta na Louise cu e tabata fascina pa e forma con tabata bay di un idioma pa otro. Y un cliente cu sigur a laga un impresion atras tabata e pareha Wilders. E politico Hulandes controversial tabata na Aruba cu vakantie y tabata den e tienda. E tabata acompaña no solamente pa su casa pero tambe pa bodyguards, pa motibo di menasanan continuo contra su persona. Pero e pareha tabata hopi curioso di Aruba y con Arubianonan tabata anda cu turismo y asina a hiba combersacion largo cu e cahera. Aunke algun cu tabata sa di e expresionnan di Wilders y hasta lo no kier a wak e den e tienda, pa Louise, e tabata simpel. âE ta cliente y mester tratâe bon.â
Louise tabata hasta ricibi tip di cliente cu tabata gradicido pa e servicio. Pero e no tabata tuma e placa. âMi tabatin un pot âcliente pa cliente,â cu mi tabata usa si un hoben no tabatin suficiente pa cumpra algo.â Ademas, el a duna curso na caheranan di otro negoshi pa comparti su conocemento. Un conocemento cu Louise mes a desaroya durante su trayectoria.
E motibo pakico Louise ta considera Boolchandâs como parti di su famia ta pasobra e ta asina, den su experiencia. âAntes, un negoshi no tabata tuma hende den servicio si nan tin famia ta traha caba. Nos tabata net contrario. Si nos recomenda un hende, mesora e tabata haya trabao.â Su yiu mes a haya oportunidad pa traha vakantiejob y otro sobrina tambe. Es mas, e doñonan kier a convence e sobrina pa keda traha, ya cu nan a aprecia su trabao. âEsaki a pesar cu Saskia un dia a cera porta 6âor y no a laga e persona cu tabata para pafo drenta. Y e persona a resulta di ta e doño.â En bes di a rabia, e propietario a haya aprecio pa e hoben, despues di a combersa hopi largo cune. E hoben a crece den e trabao, te bira assistent di gerencia.
Locual pa Louise Rasmijn ta importante pa hende realisa ta con su ex hefenan di trabao, a trata e personal. No tur hende ta consciente cu nan tabata haci esfuerso pa nan tur. âHopi hende no sa, con e famia di Boolchandâs tabata haci esfuerso pa nos tur. Si no tabata pa mi nieta, lo mi tabata trahando ainda eynan.â
Su nieta a cambia su perspectiva di bida, unda e por gosa di ta na cas y cuida un mucha. âMi mama a wak pa nieto y bisa nieto. Mi mama a wak pa mi yiu. Awor ami ta full-time cu Isabelle. Mi debe mi yiu esey. E ta manera un debe cu mi mama a wak pa mi yiu, y awor ami ta wak pa yiu di mi yiu. E por bay traha trankil, pasobra su yiu ta cerca mi.â Y Louise ta gosa di cada logro di su nieta, cu apenas cu dos aña ya caba sa con ta manda whatsapp, e wela orguyoso a bisa. Un nieta cu ta asina custumbra cu pa drumi merdia, ta riba pecho di su wela e mester ta. Pues, e mesun dedicacion cu el a hinca den su trabao, awor Louise ta hinca den su nieta. E pregunta si esey ta haci Louise feliz? âSuper.â


c: text/html

text:
E luna aki nos ta bay haci un aña den e crisis di coronavirus, cu ainda no a termina y ta menaza di ta basta tempo cu nos, y mundo, ainda. Como lugar chikito riba e planeta aki, nos tur durante e aña aki lo a expresa e realidad cu como tal nos no tin hopi cos bao control y lo mester warda pa wak kico e cambionan otro caminda ta trece pa nos. Nos no mester di ripiti e berdad ey, pero di otro banda tampoco nos por bay sinta warda kico ta bay sucede. Nos tin e obligacion, y no solamente pasobra otronan ta pone nos bao presion, pa sali en busca di e cosnan cu nos mes por resolve o stimula. Ademas, segun tempo ta bay pasando nos no por keda den e situacion actual, unda nos ta bibando pa gran parti di placa fia; esaki tambe lo tin su limite, y dentro di poco. Esey ta un punto riba cual por tin consenso grandi, tanto di banda gubernamental como di oposicion. Anto, algo mester sucede.
Pero, bisando esey, y reconociendo esey, ainda nos no a haci nada. Y ora nos sali en busca di solucion pa e problemanan economico cu nos tin, entusiasmo ta bon, pero un dosis fuerte di realismo acerca ta yuda hopi mes. Nos tin un aña den e pandemia aki, y mester admiti cu nos no a avanza den trece solucion contundente pa recupera y amplia nos economia. Esey no ta nada agradable pa constata, y no ta un cuestion tampoco di simplemente culpa esun na timon pa esaki: nos ta confronta e problemanan mas profundo y dificil cu un pais vulnerable manera no isla por topa, y solucion facil vocifera den pura no ta yuda. Nos mester cuminza cu analisa unda nos ta para, pa nos por construi un salida viable di e abismo aki.
Ban cuminza anto cu un promer pregunta: ken nos ta? Nos ta un isla den Caribe, entre e teritorionan di menor tamaño, cu un poblacion extremadamente denso, di por lo menos 110.000 persona riba 190 km2. Nos tin practicamente 600 habitante pa km cuadra, sigur si nos conta tambe esnan indocumenta, cu no ta lastra riba caya pero tin un dak riba nan cabez, aparentemente, y te un aña pasa tabata traha tambe pa mantene nan mes y nan famia na nan pais. Tur esey naturalmente a bin abao aña pasa, y e unico datonan cu nos tin ta e cifranan di e instancianan cu ta duna ayudo alimentario na e personanan aki, entre otro.
Pero pa no desvia di e tema principal, nos ta un isla superpobla, no pasobra nos a haya un invasion di extraterestre, sino pasobra nos a crea, den nos afan pa ta e estelar di turismo den Caribe, empleo den tal cantidad cu nos no por a maneha esey cu loke nos tin na trahador. Nos a bay den un ‘monocultura’ di ‘laga hende bin keda cerca nos’, pasobra esey basicamente turismo ta, y nos a crea un monstruo di labor barata, banda di e sector turistico.
Naturalmente cu cada tanto tempo a bin e advertencia cu nos ta creando un problema pa futuro, poniendo tur cos riba un sector exitoso. “Mester bin cu diversificacion…” nos ta bisando pa cuarenta aña caba. Sin embargo, ki dia nos a sinta keto y pensa kico diversificacion por significa pa un isla cu ta haciendo ‘milagro’ caba? Tin pais hopi mas grandi cu no ta logra diversifica. Ora nos ta discutiendo e tema di diversificacion, cuanto biaha nos ta sinta realisa nos mes cu diversificacion ta significa crea otro sector economico cu ta gana divisa, no cualkier negoshi cu ta habri y ta gana placa riba e poder di compra existente, cu pa gran mayoria a ser genera pa sector turistico. Nos ta haci e distincion aki? Berdad ta cu gobierno a trece algun alternativa dilanti pa gana divisa, y cu lo a significa un ampliacion di nos base economico. Problema ta cu nos no ta mira ningun di nan ta avanza, pasobra e ambiente eonomico internacional den cual nan mester funciona, no ta permiti esey. Esaki ta conta tanto pa e proyecto di cannabis medicinal como pa e refineria, eliminando asina e dos proyectonan principal di gana divisa. Esey ta parti di e realidad: exito economico ta basa riba ‘bentaha comparativo’, punto. Fuera di esey nos a tende un serie di lema o consigna di ‘innovacion’ cu den un aña di tempo no a avanza na nada mas cu esey, lema, aparte di e pregunta si nan lo trece divisa aden.
E conclusion ta cu no tin otro alternativa cu sinta warda turismo bolbe anto? Esey ta parce nos e perspectiva, no cu nos ta desea esey. Por tabatin un otro caminda? Talvez no, pero nos por a purba. Ehemplo: mientras ta bringa un guera insensato pa haya algun dozijn di hende bay pisca cu harpun, gobierno no a percura pa e zona economico exclusivo di 200 miya panort di Aruba bira di nos. E ora bo ta papia pesca… Nos ta mira nos mandatarionan bay hacie? No. Nos punto ta esaki: ni cu bin otro oportunidad, nos lo no ta pensando ‘outside the box’ toch. Keda grita cu mester ‘innovacion’ y no innova nada. Esey sigur no ta yuda.

robotstxt: allowed

filter: keep


text:
Awe mainta pa mas o menos 06.05 central di polis ta wordo informa cu un persona lo a haya problema den un pool na un cas na Palm Beach y no ta duna señal di bida.
Un rato despues melding ta drenta for di hospital cu a trece un mucha homber cu no ta duna señal di bida y cu aparentemente a hoga den un pool. Mesora Central ta despacha un patruya di polis pa hospital y aki 06.42 Dokter Kuip a constata morto di Daniel Perez-Cujia, naci na Aruba di 24 aña di edad.
Recherche di districto di Noord y Departamento Tecnico di Cuerpo Policial ( BFTO) tambe a presenta na hospital y tambe a bay na e cas na Palm Beach caminda cu e caso aki a sosode pa haci e interogacion y investigacion necesario.
Departamento di slachtofferhulp tambe a presenta na hospital na unda a brinda yudansa y sosten na e famia di e fayecido.
Cuerpo Policial ta manda palabra di condolencia na famia di e fayecido.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
-
Nieuwe voorschriften Centrale Bank inzake consumentenkrediet (Mei 2015)
-
Komishon di disputa di seguronan korsou (Geschillencommissieverzekerings Curacao) (Nov. 2014)
Persbericht Curaçao & Bonaire Insurance Association (CBIA) en Fundashon pa Konsumido 30 november 2014 Officiële inwerkingtreding Geschillencommissie Verzekeringen De Curaçao en Bonaire Insurance Association (CBIA) en de Fundashon pa Konsumidó (FpK) maken bekend dat op 27 november 2014 de Geschillencommissie Verzekeringen in werking is getreden. De Commissie bestaat uit drie leden, een lid aangewezen door de
-
Dia mundial di derechinan di konsumido 2016 (Mart. 2016)
Resistensia kontra antibiótika 15 di mart 2016, ta Dia Mundial di Derechinan di Konsumidó! E aña aki, un biaha mas, Fundashon pa Konsumidó ta uni forsa ku organisashonnan di konsumidó internashonal, ku ta asosiá na Consumers International, pa pone un tema di sumo importansia pa bienestar di konsumidónan den spòtlait. E biaha aki nos ta
-
Posishon FKP tokante lei di kompetensha (Jan. 2016)Lei di kompetensia meresé derechi di eksistensia Na aña 2011, e minister di Desaroyo Ekonómiko, Nasser el Hakim, a duna inisio na un proyekto pa start e trayekto pa yega na un Lei di Kompetensia. Meta di e lei aki ta pa promové kompetensia sano entre komersiantenan ku ta bende nan produkto i servisio riba
-
Finalisashon kurso di presupuesto 2015
Siklo di Kurso di Presupuesto 2015 ta entregá 93 kursista bon formá Ku hopi satisfakshon Fundashon pa Konsumidó por mira bèk riba un eksitoso siklo di kurso di presupuesto 2015, kual nos a klousurá djasabra 12 di desèmber ku un anochi di entrega di sertifikado. Den un ambiente ameno Fundashon pa Konsumidó a entregá kursistanan


text:
Trending
Home Trending
CDC ta recomenda pueblo Mericano pa bisti mask di tela ora bay den publico...
Merca su institucion pa prevencion di enfermedad, Centers for Disease Control and Prevention (CDC), a cuminsa pidi tur ciudadano pa bisti mask di tela...
Mas cu 1 miyon caso registra di Coronavirus
Universidad Johns Hopkins a confirma cu tin mas cu 1 miyon caso registra di COVID-19. Casi 53,000 persona a fayece di e virus y...
Expertonan ta debati uzo di ‘mondkapje’, tin ta di pensamento cu esaki ta necesario...
Distanciamento social (social distancing) ta keda e herment, o mas miho bisa, e mihor arma cu paisnan tin pa lucha contra COVID-19. Tur cuidadano...
5 manera pa haci compras teniendo na cuenta distanciamento social y responsabilidad personal
Nota editorial: Aruba Native ta encarga su mes pa duna cobertura esencial di e lucha contra Coronavirus. Esaki ta nos responsabilidad periodistico pa asina...
Turista Mericano no a keda contento despues di experiencia di lockdown na Aruba
Awor ta un poco mas cu un siman cu Aruba a drenta den e crisis di salud publico di COVID-19. Esaki a afecta tur...
Persona cu no a cuminsa mustra sintoma di Coronavirus ta contagioso caba pa otronan,...
56 persona a fayece caba di e virus aki na China. E virus aki ta mustra di ta keda plama na otro partinan di...
12Page 2 of 2


text:
Wim Statius Muller: E Konservadó Di E Muzik Klásiko Di Kòrsou
Wim Statius Muller (26 di yanüari 1930) ta un kompositor i pianista kurasoleño. Su esfuersonan inkansabel pa konservá e muzik klásiko di Kòrsou a resultá den dos di e honornan di mas haltu ku por otorgá na individuonan ku nashonalidat hulandes, kual ta e título di Kabayero den e Órden di Oranje-Nassau i e honor di un Zilveren Anjer, kual el a risibí personalmente for di man di Reina Beatrix na aña 2012. Esaki ta un honor ku ta wòrdu otorgá na masha poko persona ku a dediká nan mes na kultura den e Reino Hulandes.
Su karera a kuminsá na edat di 65 aña, despues ku el a retirá for di un bida di trabou di diplomasia i kontra-inteligensia. Na e momento ei el a disidí di apliká su konosementu amplio di muzik klásiko di Kòrsou i dediká su mes por kompleto na e kreashon di su propio estilonan romántiko di piano.
Pa motibu di su abilidat birtuoso riba piano, e ta konosí komo e “Chopin di Kòrsou”, en honor di e famoso kompositor i pianista polako Frédéric Chopin.
Nasí den Otrobanda, Wim Statius Muller a demostrá di tin un talento pa muzik for di un edat yòn. El a haña lès di piano serka Jacobo Palm, nietu di Jan Gerard Palm, kende hopi ta konsiderá komo e fundadó di muzik klásiko di Kòrsou. Asina el a haña un oido pa waltz i e mes a wòrdu hopi influensiá pa e muzik di Frédéric Chopin. Tur esaki a forma su estilo musikal.
Ku su 19 aña el a muda bai New York pa bai studia muzik na e prestigioso Skol di Muzik di Julliard, na unda el a risibí su diploma di piano i komposishon na edat di 24 aña.
E siguiente aña Wim a kuminsá duna lès di piano i historia di muzik na e Universidat Estatal di Ohio na Columbus, Ohio, kaminda e tabata hopi popular bou di e studiantenan. Pero despues di sinku aña komo dosente, su destino a tuma un buèlta pekuliar: e gobièrnu hulandes a selekshon’é pa yuda krea un servisio hulandes di kontra-intiligensia kual tabatin su base na Kòrsou den komienso.
Ku su 42 aña el a muda bai Hulanda pa traha na Binnenlandse Veiligheids Dienst. Desde su puesto einan el a konvertí den un diplomátiko pa e gobièrnu hulandes na NAVO.
Pero asta den su karera largu trahando pa e gobièrnu hulandes, nunka e no a pèrdè su pashon pa toka piano i el a sigui mantené su konosementu ingenioso di e historia di muzik klásiko di Kòrsou i di e otro paisnan den e region di Karibe. Pesei banda di su karera den servisio e tabata duna presentashonnan chikitu de bes en kuando.
Wim Statius Muller a skirbí mas ku 200 komposishon den e géneronan di dansa, wals, mazurka i tumba. E mes a toka hopi di nan pero mayoria a keda sin wòrdu publiká. A pesar ku poko di su trabounan a wòrdu publiká, e ta wòrdu konsiderá un inspirashon pa hopi músiko hóben na Kòrsou.
Na aña 2013 e tabata e tema di un dokumental titulá “Nostalgia: The Music of Wim Statius Muller” (Nostalgia: E Muzik di Wim Statius Muller), realisá pa Alaric Alexander Smeets ku e lema ‘Pianist. Composer. Spy’ (Pianista. Kompositor. Spion).
Nos kera gradisí Wim Statius Muller pa tur e trabou ku el a hasi pa konservá e muzik klásiko di Kòrsou i a la bes pa e aporte ku el a duna na e kultura riku di Kòrsou. E ta un otro ehèmpel ekselente di un yu di Kòrsou ku ta un dushi hende.


text:
Na nomber di famia di Sra. Guillermina M. Maduro-Frank, cariñosamente yama Mina of Omachi, nos kier a gradici tur esnan cu a compaña nos na e despedida di nos Omachi stima y na tur esnan cu a mustra nan sosten den cualkier forma.
Boso atencion tabata di gran consuelo pa nos y nos ta inmensamente agradecido pa esaki. Tambe nos kier a gradici tur esnan cu tabata parti di su bida cu a dune e amor, compania y aprecio cu el a merece.
Danki na Zulaika Geerman cu semper ta percura cu e duele cu famia ta comparti ta bai acompaña cu musica cu ta consola e curason.
Danki na Pastor Jose pa su bunita palabranan cu tabata di gran consuelo pa nos.
Danki na tur esnan cu a haci donacion na Wit Gele Kruis.
Un danki special tambe na Sra. Judith Lattig, Sr. Latham y full e team di Aurora Funeral Home pa nan servicio y profesionalismo excepcional.
Omachi a dal su ultimo keiro bon mereci den un Cadillac elegante y bunita digno di un ultimo recorido.
Alavez nos ta extende e invitacion pa compaña nos pa un Santo Sacrificio di Misa pa descanso di alma di Omachi y tur ser keri cu a bai nos dilanti.
Fechanan lo ta Diaranson 23 di november 2022 y Diabierna 25 di november 2022 ambos pa 6:30 p.m. na Misa Santa Anna na Noord.
Masha danki di curason.


text:
Seminario Anti-Doping
18 pais miembro lo tey na Aruba
COA lo organisa e Seminario Anti-Doping e weekend benidero
E weekend aki cuminsando diabierna 8 di juni te cu diadomingo 10 di juni, COA, bou auspicio di WADA y RADO ta organisa algun evento riba tereno di Anti-Doping. Tur evento ta tuma lugar den Ballroom di Holiday Inn Resort.
Pa e evento nan aki lo ta presente e high ranked officials di WADA, sra. Maria José Pesce Cutri, Regional Director WADA Latin America & Caribbean y sr. Francisco León Cannock, manager NADO/RADO Relations di WADA como tambe di RADO sra. Dr. Sasha Sutherland, Executive Director di Caribbean RADO y sr. Dr. Adrian Lorde, presidente di Caribbean RADO.
Tambe lo ta presente delegadonan di e 18 paisnan miembro di Caribbean RADO y mediconan di e TUE-Commission di cada pais miembro.
Pa tur federacion miembro di COA cu ainda ta interesa den e seminario tin algun cupo habri pa ariba e diabierna so. Por inscirbi na Info@olympicaruba.com


text:
Minister Ruisandro Cijntje Despues di a risibí e rekorido riba Allure of the Seas, mi a bai kana den nos sentro di suidat pa asina kombersá ku nos hendenan i wak kon e dia a bai.
Minister Ruisandro Cijntje
Despues di a risibí e rekorido riba Allure of the Seas, mi a bai kana den nos sentro di suidat pa asina kombersá ku nos hendenan i wak kon e dia a bai. Nan tabata sumamente entusiasma ku e benta nan di dia i kuantu turista a pasa serka nan pa kumpra. Esaki ta e empuhe ekonómiko direkto ku mi a bini ta traha duru pe.
Tambe mi a kombersa ku various turista i a duna nan un kaluroso bon bini na nos isla. Tur turista ku mi a papia kune a duna palabranan masha positivo tokante di nan bishita na Kòrsou. E kos ku nan a gusta mas ta nos arkitektura i nos dushi hendenan.
Ban sigui traha huntu pa engrandese nos pais.


text:
E último añanan a keda demostrá kon agradesido nos mester ta ku nos poder hudisial aki na Kòrsou. E no ta perfekto, pero por bisa – i pa ami ku sierto bergwensa – ku e ta é poder di nos trias politica ku mihó ta funshoná na nos bienestar general. Ku e kasonan den (i pendiente pa bai ) Korte, nos ta konkluí ku tantu e podernan legislativo (Parlamento), pero prinsipalmente e poder ehekutivo (Gobièrnu) a faya.
P’esei no por ta un sorpresa ku tin gruponan ligá ku mafia ku ya kaba ta bon penetrá i representá den Gobièrnu i Parlamento, ta hasi tur lokual ta posibel pa debilitá, susha i asta eliminá e sistema di Korte ku nos tin aktualmente. Nos por a tuma nota den e veredikto di Korte den Promé Instansia den e kaso di Babel, ku un casique di mafia na Italia ta lanta un partido polítiko aki na Kòrsou i pone su pòpchinan den Staten, Gobièrnu i instanshanan (semi) gubernamental pa asina sirbi e interesnan aya na Italia. E gruponan ligá ku mafia aki, huntu ku sierto partidonan polítiko ku ta sirbi interes di mafia te ainda, danki Dios, no a haña e manera pa tòrnu na nos poder hudisial. I komo pais, nos mester hasi tur lokual ta posibel pa esaki no sosdé.
Lagami remarká ku un pais nunka ta bai dilanti si solamente un (1) di e tres (3) patanan di su demokrasia ta funshoná. Pero, pa awor, ta nos poder hudisial ta skapa nos te ainda ku nos no a kai den e abismo di diktatura. Nos mester ta vigilante sinembargo pa e podernan ku ta skonde tras di independensia, pa asina kamuflá nan intenshonnan real. Esakinan ta entre otro kibra nos sistema hudisial meskos ku ta hasiendo ku Gobièrnu i Parlamentu. E gruponan aki lo no ke nada otro ku someté nos poder hudisial na mafia pa asina ei reina impunidat riba nos isla pa krimen, labamentu di plaka, froude di belasting i finansiamentu di terorismo. No ta un koinsidensia ku ta e mesun gruponan aki ta(bata) kontra di mas lei pa protehá nos sistema finansiero i medidadanan internashonal di sanshon.
Mi ta kere ku den e situashon aktual na promé lugá nos mester kuida nos poder hudisial. Mester renfors’é ku mas presupuesto, hende i ekipo. Den e kuadro aki nos mester di (mas) sosten i koperashon den Reino. Na di dos lugá nos mester ban traha duru pa krea konsientisashon den pueblo ku no ta kumbiní sigui sostené mafia. Pakiko? Pasombra na di promé lugá e pòpchinan ku mi a menshoná anteriormente no ta traha pa bo, nan ta traha pa mafia. Pues ora sierto partido parti stof, serbes ku kuminda, zundra Makamba i grita independensia, realisá ku esaki ta pa garantisá ku mafia i korupshon por sigui reina. I realisá ku no ta eksistí ningun pais ku a prosperá via korupshon. Realisá ku ningun pais a resolvé su problema di pobresa via mafia. Nos por kambia e rumbo aki ku nos voto 28 di aprel awor. Mientras tantu, ami ta gradesido i orguyoso di e trabou di nos Korte na fabor di nos demokrasia.
KORTE TA SALBANDO NOS DEMOKRASIA
E último añanan a keda demostrá kon agradesido nos mester ta ku nos poder hudisial aki na Kòrsou. E no ta perfekto, pero por bisa – i pa ami ku sierto bergwensa – ku e ta é poder di nos trias politica ku mihó ta funshoná na nos bienestar general. Ku e kasonan den (i pendiente pa bai ) Korte, nos ta konkluí ku tantu e podernan legislativo (Parlamento), pero prinsipalmente e poder ehekutivo (Gobièrnu) a faya.


text:
Katoliko
Kiko ta un milager?
Arnaldo Bazán
Nos ta papia di milager dilanti e echo di ku mester di un intervenshon spesial di Dios, ya ku e ta surpasá límitenan di e órden natural.
Bisá ku otro palabranan, milager ta un akontesimentu ineksplikabel dilanti di ku no ta keda nos otro remedi pa invoká lo sobrenatural.
Laga nos suponé ku tin un paralítiko ku nunka tabata por a kana i un persona ta bis’é: “Lanta i kana” i e persona ei ta obedesé, ta lanta para i ta kana, no pa un momento, sino ku e ta mantené su mes liber di e trabanan ku promé tabata strob’é di kana libremente. Aki nos ta dilanti presensia di un milager.
Awor, si nan a hiba e paralítiko akí na un spesialista ku a logra desaroyá un téknika kirúrgiko avansá i esaki, pa medio di un delikado i tenas intervenshon ta debolbé e fakultat di kana, nos no tin milager, sino triunfo di inteligensia di hende.
Milagernan no ta un kaminda ordinario. Lo normal ta ku akontesimentunan ta desaroyá di forma natural, siguiendo leinan ku Dios mes a pone pa su ekspanshon
Pero den okashonnan spesial, pa puru dignidat di djE, i komo signo di Su poder i tambe di Su amor pa esnan ku ta pone konfiansa den djE, Dios ta realisá obranan maravioso, manera hopi di esnan ku nan ta konta nos den e páginanan di Santa Skritura.
E ser humano, ku tur esaki, a konfundí, mashá hopi be, e límitenan di e mundu natural i di esun sobrenatural. Esaki a permití di ta papia di milagernan kaminda únikamente a produsí un echo straño, si bo ke, pero perfektamente eksplikabel.
Loke ta sosodé ku hende no semper a disponé di e splikashon korekto pa kousa de su ignoransia personal o kolektivo.
Esaki a hib’é na atribuí na forsanan sobrenatural loke tabata forma parti di Naturalesa. Ora esnan primitivo tabata testigu di un siklon, un teremoto, òf un mal tempu ku bos i welek, pa pone ehemplonan, nan tabata pensa ku e diosnan tabata mashá rabiá i tabata trata di kalma nan ku sakrifisionan.
Ora un enfermedat a heridá nan, nan tabata konsiderá ku algun spiritu malu a poseshoná di un parti di nan kurpa , pa loke tabata nesesario ekspuls’é ku ritonan i orashonnan.
Pa e rason aki den tur pueblo primitivo un hasidó di brua a okupá un lugá importante, ku a hasi posibel ku tur kos straño tabatin su splikashon i solushon.
E ser humano poko poko a bai ta siñando i a realisá di ku Dios a duna leinan maravioso ku ta regulá Naturalesa. Asina por a deskubrí, ku hopi esfuerso i despues di hopi tempu, ku kada echo tin un kousa i ku, en general, por haña un splikashon pa tur kos.
E echo di ku e splikashonnan akí no por ser komprendé pa tur hende ta otro kos, pues e progreso sientífiko di humanidat no tabata tei mes, i miéntras tin personanan ku amplia kultura, tin hopi ku, pa rasonnan ku nan sea, t’asina atrasá den algun aspekto di konosementu manera esnan ku a biba míles di aña pasá.
Pa tur esakinan kosnan ta sigui ta funshonando igual. Nan mentalidat ta mágiko i ta rekurí konstantemente na lo maravioso pa splika e fenómenonan straño ku ta sosodé.
Ta pesei no por a kore ku e figura di hasidó di bruha, aunke awe ta yam’é kurandero, astrólogo, medium, spiritista, guru, òf loke sea.
Ya awe ta eksistí un siensia, parasikologia, dediká ta haña un splikashon na loke ta parse di no tin, i por a deskubrí ku e mente humano tin un poder ekstraordinario, kousa real di hopi fenómenonan aparentemente ineksplikabel.
Por supuesto ku ningun progreso di siensia ta kapas pa anulá e poder de Dios i outentisidat di e berdadero milagernan. Pa un kristian i tambe pa otro kreyentenan, no tin duda algun di ku esakinan ta eksistí. No únikamente nos tin testimonio di e evangelionan sino di míles di aña di historia.
Sin embargo ta kumbiní, pa nos no kai den konfushon, pues hopi persona yen di bon fe, pero ignorante, ta papia di milager kaminda únikamente tin kosnan straño. Lo ordinario ta ku Dios sea e promé den reseta e leinan santu ku El a duna pa e órden rekto di Naturalesa.
Iglesia den esaki semper tabata masha kuidadoso, pa no krea konfushonnan grandi, pa loke e no ta aprobá fásilmente milagernan òf aparishonnan.
Di tur moda nos por i hasta pidi ku konfiansa ku ta produsí milagernan. Dios lo sa, den e último instansia, loke mas ta kumbiní. Ta e propio Hesus kende ta invitá nos pa pidi ku konfiansa i insistensia, sabiendo ku nos Tata lo duna nos tur loke nos mester den órden pa nos eterno salbashon.
Ke men, si asta boso ku ta mal hende sa di duna boso yunan kos bon, kuantu mas antó boso Tata den shelu lo no duna kos bon na esnan ku pidiÉ! (Mateo 7,11).
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
Kon lo parti e 200 mion Euro di Reparashon?
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
KASO DI ÁMTENAR KU A HÒRTA PLAKA NA SOAW DEN KORTE.
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal2 days ago
Empleada haltu di casino ‘online’ a pèrdè demanda pa haña bónus


text:
International
Na Paris: Terorista a asesiná personal ku ta traha sentral di polis ku kuchú
PARIS – Ayera aproksimadamente alrededor di 2’or di trèmerdia un empleada ku ta traha komo atministradora na sentral di polis na Rambouillet ku tabata bayendo trabou bek a keda puñala pa un terorista.
This content is exclusive for members
Register or login to unlock this article
International
Ministerio di Agrikultura: Na Ecuador a deklará emergensia sanitario pa brote di influenza aviar
QUITO – Ministerio di Agrikultura i Ganadería a deklará ayera ku tin un emergensia sanitario pa 90 dia despues debí ku a detektá un brote di influenza aviar den vários finka ku ta kria galiña di e pais.
Ta p’esei e Ministerio di Agrikultura i Ganadería durante siguiente 90 dianan no por mobilisá ningun produkto di orígen aviar manera webu, puitu, galiña i patu pa ningun otro finka pa evitá un brote.
E promé kaso di influenza aviar altamente kontagioso a keda detektá tres dia pasa na un finka na e provinsia ku yama Cotopaxi.
Tur e kriadero di galiñanan ku tin na Ecuador huntu tin 263 mion galiña i lokual a keda detektá ta solamente 180.000 galiña ku ta afektá ku e influenza aviar.
Ta p’esei Ministerio di Agrikultura i Ganadería lo tin ku bai sakrifiká e bestianan aki pa evitá un brote di influenza aviar na e finka nan na Ecuador.
E sektor aki na Ecuador ta generá anualmente $1.800 mion i a bin ta krea 300.000 kupo di trabou.
Segun e Ministerio di Agrikultura i Ganadería na Ecuador
entre yanüari pa novèmber e finka nan ku tin kriadero di galiña a produsí 495.000 tonelada di karni di galiña i 3.812 mion webu.
International
Segun presidente Maduro: Venezuela tin serka di $ 30.000 mion blòkia den eksterior
CARACAS – Nicolás Maduro presidente di Venezuela a sigurá ayera ku su pais tin entre $24.000 pa $ 30.000 mion blòkia den eksterior i ku esaki ta produkto di e sanshonnan ekonómiko Internashonal.
Durante Nicolas Maduro su rueda di prensa den Palacio de Miraflores a bisa ku ta trata aki di fondonan di estado venesolano ku ta kongelá, blòkia i sekuestrá.
E mandatario a bisa ku gobiernu tin un plan pa repatriá tur e plaka ku a keda inhustamente kongelá i blòkia pa Merka i paisnan den Union Europeo.
Ya kaba tin informashon ku Banco Central de Venezuela tin na su disponibilidat $3.000 mion ku lo keda repartí na asuntunan sosial pa e pueblo venesolano.
Tin hopi proyekto sosial ku tabata stanka i ku lo bai keda finansiá ku e fondonan aki segun presidente Maduro.
E fondonan aki tabata keda atministrá pa e organisashon di Nashonnan Uni.
International
Joe Biden lo reuní ku Lula promé ku su investidura
SAO PAOLO – Fernando Haddad bosero di PT (Partido de Trabajadores) na Brazil a konfirmá ayera ku posiblemente Biden lo reuní ku Luiz Inacio Lula da Silva promé ku su investidura ku lo ta dia 1 di yanüari 2023.
E chèns ta grandi ku Luiz Inacio Lula da Silva lo biaha pa Washington e luna aki mes pa reuní ku presidente Joe Biden.
Fernando Haddad ku posiblemente lo bai bira e próksimo minister di ekonomia na Brazil a bisa ku esaki tabata un invitashon di presidente Joe Biden na Luiz Inacio Lula da Silva reuní kuné promé ku su investidura.
Jake Sullivan asesor di Seguridat Nashonal pa Kas Blanku lo biaha dia 5 di desèmber pa Brasil pa reuní ku Jair Bolsonaro i naturalmente reuní ku Luiz Inacio Lula da Silva.
Daily Nobo
Ministerio di Agrikultura: Na Ecuador a deklará emergensia sanitario pa brote di influenza aviar
Segun presidente Maduro: Venezuela tin serka di $ 30.000 mion blòkia den eksterior
Joe Biden lo reuní ku Lula promé ku su investidura
Hakeem Jeffries lo asumí liderazgo di partido Demókrata den Kongreso
Hòmber Iraní a keda asesiná despues di selebrá derota di su pais kontra Merka den Mundial
Rapper Jon Tarifa ta kolaborá ku kantante Darren Gardner den ‘When I was Younger’
Parlamentario Rafaela regañá inhustamente
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
Parlamentario Rafaela regañá inhustamente
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
Wes a kondená asesino di beibi den barika di su mama


text:
Último desaroyonan relashoná ku Covid-19. Situashon na CMC:Te ku awe mainta, tabatin binti (20) persona hospitalisa.Seis (6) di nan ta den ku ido intensivo. Lamentablemente un (1) persona ku tabata hospitalisa a fayese.
Gobièrnu di Kòrsou
Tin doshentitres (203) persona ku a sali for di isolashon. Aparte di esaki, tin nuebeshentisesentiseis (966) kaso nobo pa awe. Sigur sesentishete (67) kaso tabata importa. Despues di mas investigashon a resulta ku tin tres (3) kaso ku tabata registra positivo inkorektamente. A hasi e adaptashon nesesario den e sifranan.
Situashon na CMC:Te ku awe mainta, tabatin binti (20) persona hospitalisa.Seis (6) di nan ta den ku ido intensivo. Lamentablemente un (1) persona ku tabata hospitalisa a fayese.


text:
Awe den ora nan di mainta wardakosta di e área di Karibe a logra salbaguardiá dos tripulante di un avioneta ku a aksidenta. E avioneta ku tabata tin na bordo solamente un pilot i un kopiloto na bordo, a haña su mes konfrontá ku problema mas òf ménos 20 mia nortost di Aruba i dor di esaki e avioneta mester a “ditch” riba laman.
Mesora e sentro di Reskate i Kordinashon di wardakosta ku a wòrdu alarma direktamente pa e toren di kontròl na Kòrsou a saka su Dash 8, cutter Jaguar, dos Superrhibs i e barku di marina Hr.Ms. Amsterdam. E barku di marina aktualmente ta patruya pa wardakosta i mes ora a manda e helikòpter ku e tin na bordo bai buska e tripulante nan di e avioneta.
E helikòpter Lynx a haña e tripulante nan ta drif riba un balsa i a piska nan. Mesora e tripulante a wòrdu hiba riba e barku di marina kaminda nan a pasa un chekeo médiko. E tripulante nan a wòrdu hiba Aruba miéntras ku par di tempu despues e avioneta a senk.
E avioneta ta un Beechcraft di dos motor bou di e registrashon N8116L ku a sali for di Fort Lauderdale, Florida ku destinashon final, Kòrsou.


text:
Awe a tuma luga e Mercado di Salud organisa Mary Joan Foundation caminda cu, a cuminsa fordi 9or di mainta a cuminsa cu e Mercado di Salud caminda cu pueblo di Aruba por a bin aki y check nan Salud y disfruta di differente otro cosnan aki.
Durante e mercado di salud, nos a papia cu Arabela Colina, kende a añadi cu di mainta cu nan a cuminsa y e acoida di pueblo di aruba ta sumamente exitoso caminda Imsan tambe a bin cu nan equiponan sofestica P’asina haci differente demostracion. Tambe nan a a bin cu e ambulance full nan Roos relaciona cu cancer awareness month.
Tambe nos a logra haña parlamentario Aquanette Gun, kende ta super contento cu e Mercado di Salud debi cu e mes a haci su checkeo di Salud y tur cos a cana nechi.


text:
ORANJESTAD – Na 2012 Inspeccion di Remedi a informa cu Reduce Weight “Fruta Planta lossing fat capsules” cu tawata na benta na diferente supermarket/ minimarket ta contene e ingrediente activo Sibutramine y a recomenda tur hende pa no cumpra y/of uza e Reduce Weight “Fruta Planta lossing fat capsules”.
Inspeccion di Remedi a constata cu tin supermarket/ minimarket cu ta bende e Reduce weight “ Fruta Planta lossing Fat capsules” y kier a recorda tur persona cu Reduce Weight “ Fruta Planta lossing Fat capsules” ta contene subitramine.
Sibutramine ta un remedi controla cu for di 2010 no ta mas riba mercado pa motibo di seguridad. Sibutramine ta hisa presion y/of e pulso y tin un risico pa problema cardiovascular.
Ademas e por tin interaccion cu un remedi cu bo ta uzando.
Tur persona cu tin e Reduce Weight “Fruta Planta lossing fat capsules” lo mester stop di uza e producto y mester benta e producto afo inmediatamente. Si bo a experencia cualkier efecto secundario door di e uzo di e Reduce Weight “Fruta Planta lossing fat capsules” ta miho pa bo consulta bo dokter.


text:
Merka i Cuba ta sigui diskutí kompensashon mutuo
Funshonarionan kubano i merikano a reuní na Washington pa e di dos tanda di kòmbersashonnan tokante kompensashon mutuo. Speshalistanan kubano i representantenan di Departamento di Estado Merikano di Hustisia i Tesoro, lo trata kompensashon ekonómiko opshonal, den kuadro di demandanan di tur dos banda.
Estados Unidos ta eksigí kompensashon pa e kompanianan merikano ku Cuba a nashonalisá despues di 1959, miéntras ku Cuba ta demandá pago pa e daño kousá pa e embargo ekonómiko imponé pa Washington for di 1962 te dia di awe, kual gastu ta kalkulá di a pasa 121 bion di dòler.
E reunion ku a tuma lugá dianan 28 i 29 di yüli, ta un kontinuashon di e promé bilateral ku a tene na Havana dia 8 di desèmber 2015. Den e promé kontakto aki a trata un interkambio di posishonnan tokante e kompensashon. Cuba, prinsipalmente a emití su demanda na gobièrnu merikano pa daño humano i ekonómiko ku a haña rekonosementu kompletu di Korte di Hustisia na Cuba.


text:
Ctex a laga hopi debe atrás na Kòrsou.
E datacenter Ctex, ku e aña aki a bati bankrut, a laga un rasgo ku debe konsiderabel atras. Na kreditornan so, tin un debe di 11.7 mion, loke ta hopi mas ku tin den bukinan di e kompania, esta 9,5 mion. Esaki a keda publiká den e relato di bankarota di e apoderado. Na Servisio di impuesto i SVB tambe ta tin debe. 1.1 mion na impuesto ku no a kumpli kuné i respektivamente 600.000 ku no a paga na primanan sosial. Segun su konsepto tokante di e legitimidat, e apoderado, Arnold Huizing, no ta ekskluí ku aki lo ta trata di mal maneho. Ctex, Curaçao Technology Exchange N.V. a habri su portanan ofisialmente na mart 2014, ku un fiesta grandi.
E datacenter hipermodèrno na Mahuma, tabatin originalmente èks direktor De Lima komo úniko direktor. Aparte di ta un akshonista minoritario, e tabata “chief executive officer” i úniko miembro di direktiva i presidente di e direktiva. Despues, UTS komo akshonista a añadí miembronan na e direktiva i a deskubrí falisifikashon den e plan komersial. Esaki tabata motibu ku de Lima no por a keda mas na kabes di e Datacenter. E Datacenter mes a keda salbá.
International Data Gateway N.V. (IDG), a tuma e aktividatnan i e personal kompletu over. Ku nan derechi i obligashonnan, IDG tin komo nòmber komersial, E-Powerhouse i ta un filial di e kompania di telekomunikashon di gobièrnu, UTS. Un prosedura kontra de Lima, ku ta e dirigente anterior, “no ta oportuno”, segun e apoderado. Un kaso hudisial asina, no solamente ta eksigí muchu tempu, pero ta hopi kostoso tambe. E kreditornan ku a keda perhudiká, lo keda warda hopi largu riba un kontesta, pasó e prosedura probablemente lo keda bringá te na “Hoge Raad”. E apoderado ta bisa : “Ta interesante pa sa, si un diktámen na fabor di e inventario (Ctex) lo por keda ehekutá. For di investigashon a keda determiná ku De Lima no tin propiedat pa akapará”.


text:
Kralendijk- Gobièrno di Boneiru ta kere ku lo ta interesante pa atraé e asina yamá ‘Super Yachts’ na Boneiru, u sea yatenan hopi grandi.
Esaki ta un parti di turismo ku por generá basta entrada adishonal, ya ku en general ta hendenan hopi pudiente ta bishitá isla ku yatenan grandi. Gobièrnu ta remarká sinembargo, ku aktualmente Boneiru no tin muchu fasilidat pa sirbe a yatenan grandi aki.
Aktualmente nan ta mara na un di e pirnan prinsipal den bahia di Kralendijk, pero esaki no ta un situashon optimal.
Estadia
Loke ta hasi e segmento di merkado aki interesante ku hopi biaha e yatenan aki ta keda vários dia, siman òf asta luna na e islanan ku nan ta bishitá. Durante nan estadia e pasaheronan na bordo en general ta gasta basta plaka.


text:
Mikel ta hasi historia
Prome medaya pa Aruba na Barranquilla
Mikel Schreuders ta haci historia logrando un medaya di Plata pa Aruba den e Weganan Centro Americano y del Caribe Barranquilla 2018.
Cu su tempo marca di 49.17, Mikel Schreuders ta clasifica automaticamente cu tempo A pa e Weganan Panamericano Lima Peru 2019. Es mas Mikel ta bira e prome landado di Aruba cu ta gana un medaya pa e deporte landamento. Nunca antes un atleta di landamento a gana un medaya den e Weganan CAC. Cuater aña pasa na Veracruz, Allyson Ponson tabata asina serca pero ta finalisa na un di 4 lugar den e 100m estilo liber. Na banda di esaki, Mikel ta kibra e record nacional den 100m estilo liber.
E mainta na Barranquilla, Mikel ta landa 49.80 cual tabata e di 4 miho tempo, sinembargo anochi den e final, e hoben Arubano studiando na Merca ta remata duro den e ultimo meternan pa asina finalisa na un di dos lugar bon pa e medaya di Plata.
Mas cu claro e delegacion completo tabata super contento y orguyoso di e prestacion unico aki. E medaya aki ta uno cu Mikel a traha duro pe. Dos siman atras tambe e la logra medaya di Plata den e CCCAN 2018 teni na Aruba mes. Medaya di Oro na Barranquilla a bay pa e Dyllan Carter di Trinidad & Tobago.
Pabien Mikel. Aruba no por ta mas orguyoso dibo.


text:
Jeadine Luidens
-
Barranquilla2018
Competencia di Team Bowling a cuminsa na Cali
Awe a inicia e competencia di Team Bowling na Cali, Colombia. Despues di 3 wega e Team di Aruba cu…Read More »
-
Barranquilla2018
Trios di Bowling Damas ta conta di e weganan di Cali
Trio di Damas den Bowling, Thashaina Eliza Leandra Seraus, Kamilah Dammers-Naddall y Jeadine Luidens ta conta di nan wega di…Read More »
-
Barranquilla2018
Competencia di Trios Damas a sigi na Cali
Despues cu Thashania Seraus a ricibi su medaya di Oro na Cali, e weganan di Trios a sigi na e…Read More »


text:
KRALENDIJK- Bosero di KPCN ta komuniká ku den oranan di mainta riba djárason 13 di òktober, un agente polisial a hañ’e obligá di los tiru riba un kachó na momentu ku esaki a atake riba kaya. E kachó a sali for di den un kura di un kas situá na Kaya Hulanda di kua e kura tabata habri.
E kachó tabatin un kadena na su garganta ainda for di kua por konkluí ku e tabata mara i a los. E agente polisial a kana pasa banda di e kura di e kas despues di kua e kachó a sali kore su tras. Na promé instante el a purba spanta e kachó. Esaki no a logra i e kachó a sigui bin riba dje. Pa prevení ku e kachó aki lo a mordé, e agente polisial a hañ’e obligá di tira e kachó aki pa protehá nan mes.
Semanalmente notifikashon tokante kachó agresivo ku ta kana lòs ta drenta. E frekuensia i seriedat di e notifikashon nan ta varia. Ta trata di notifikashon tokante entre otro kachó ku ta morde kabritu i galiña mata ku konsekuensia finansiero pa tenedó di bestia, pero tambe kachó ku ta ataká siklista i shofùr di skuter lokual ta krea situashonnan sumamente peligroso den tráfiko.
Mas insidente
E kantidat di insidente kaminda en bèrdat kachó ta morde un persona i ku esaki mester di tratamentu médiko, ta oumentando. KPCN ke hala atenshon di doñonan di kachó pa tene kachónan den kurá dor di sòru pa un kurá stabil for di kua e kachónan no por sali i/òf pa mara e kachó. Esaki pa prevení tipo di situashonnan asin’aki. Ta rekomendabel pa sosialisá un kachó. Un kachó mester di edukashon i treinen. Pa esaki tin fasilidatnan presente na Boneiru. Abo komo doño ta responsabel pa e komportashon treinen di bo kachó.


text:
Partidonan na Ulanda a yega na akuerdo pa konmemorá sklabitut.
E Instituto Nashonal di Sklabitut Ulandes, NiNsee i e Movementu di Resistensha Nashonal ’Zeg Neen Tegen Het NiNsee’ a yega na un akuerdo pa otro aña bolbe konmemorá sklabitut riba promé di yüli. Esaki ta e fecha riba kua sklabitut a yega na su fin 1863. E aña aki a stroba e konmemorashon ku protesta di hendenan ku no tabata di akuerdo ku a kambia e fecha for di 30 di yüni.
Debí di e protestanan persistente, yen di dezòrdu, di desena di surnameño i antiano, e konmemorashon a kuminsá hopi mas lat i mester a par’é tambe pa un ratu. Ta te ora e alkalde di Amsterdam Van der Laan i èks-futbolista Clarence Seedorf a intervení a bira un poko mas trankil. Na final e partidonan a palabrá ku lo papia riba e kontenido pa 2017. Van der Laan i Seedorf a primintí di kolaborá.
A yega na e akuerdo ku dia 30 di yüni lo bira un Dia di Reflekshon Nashonal, riba kua entre otro lo limpia e Monumentu di Sklabitut den Oosterpark spiritualmente. Pa meianochi, e Dia di Reflekshon Nashonal lo pasa drenta den e Konmemorashon Nashonal i Selebrashon na e monumentu di sklabitut. E akuerdo ku a yega na dje ta bálido solamente pa 2017. Kon lo sigui despues no ta muchu kla ainda. Tur dos partido ke usa e tempu pa buska solushonnan nobo. E presidente di e Movementu di Resistensha Nashonal ta satisfecho ku e akuerdo.


text:
Jacob Desvarieux, ko-fundadó di Kassav ta fayesé debí na Covid-19.
Guadaloupe - Na komienso di yüli, Jacob Desvarieux, e ko-fundadó di popular banda di musika 'zouk', Kassav, a drenta hòspital na Pointe-à-Pitre pa un chekeo di rutina i a tèst positivo pa Covid-19. E artista a keda interná den kuido intensivo mesora. Desvarieux tabata kai den kategoria di personanan di riesgo haltu, konsiderando ku na 2008 el a hasi un transplante di nir i ademas ta diabétiko. Despues ku a pone Desvarieux den koma artifisial, lamentablemente e no a logra rekuperá i fayesé na edat di 65 aña na Guadaloupe.
Desvarieux, a nase na Paris i lanta entre e islanan di Guadaloupe i Martinique kaminda el a kuminsá toka for di tempu e tabata chikí. Tabata na final di aña shetenta, ku Jacob huntu ku Pierre-Edouard Decimus, su ruman Georges Decimus i Freddy Marshall a forma e banda Kassav i kuminsá popularisá ku nan estilo karibense úniko den e genero di musika 'zouk'. Na 1979 nan a lansa nan promé album. Na 1980 Jocelyne Béroard tambe ta djòin e banda i asina varios miembro di Kassav a sigui. Hopi di miembronan di Kassav a lansa tambe nan propio produkshonnan tambe komo solista. Pero ta na 1984 riba e album Yélélé, ku Kassav ta lansa nan hit di mas grandi ‘Zouk La Sé Sèl Médikaman Nou Ni’, ku ta pone e banda riba mapa mundial. Eksito di e tema akí ta hiba Kassav, Merka, Afrika, Japón i hasta Rusia pa diferente presentashon.
Kassav a sigui produsí hopi hit grandi i na varios okashon e banda a presentá eksitosamente Kòrsou pa tantu fiesta bailabel komo konsiertonan grandi. Un dje promé presentashonnan di Kassav na Kòrsou tabata den un fiesta bailabel, mano-a-mano ku e banda lokal Name (fundá den añanan 80 pa dòkter Roy Herenveen). Na varios okashon, e promotor lokal Mocky Job a logra pone rèkòrt na asistensia di riba diesmil hende den Curaçao Festival Centre pa mira i disfrutá di Kassav. Otro presentashon grandi di Kassav na Kòrsou tabata durante Curacao North Sea Jazz na 2016. E último biaha ku Kassav a presentá na Kòrsou tabata pa apertura di Karnaval 2019 riba Kleine Werf dilanti un públiko grandisimo atrobe. 2019 tabata hustamente e aña ku Kassav a kuminsá nan gira pa selebrá 40 aña di e banda di kuá hopi di su musikonan orginal ainda, formando parti di e agrupashon musikal.
Jacob Desvarieux tabata kasá ku hustamente e vokalista prinsipal di Kassav, Jocelyne Béroard. Pas na su restunan.


text: Manera nos a sospecha cu e destruccion na Dry Xpress na Certified Megamall tabata pa drenta horta den otro negoshi den e mall. Diahuebs mainta manera nos a informa den un otro informe mas tempran den oranan di madruga cu polisnan atento a descubri un destruccion na Dry Xpress pero como cu no tin e number di e doño no por a contact e pa asina check mas paden a opta pa den oranan di mainta averigua un ke otro. Wel den oranan di mainta a drenta informe di cu e ladronnan a kibra drenta horta na Shoe Express, na yegada di e patruya a bin compronde cu e ladronicia lo a sosode sea durante cu polis tabata presente marduga of despues cu polis a bay.


text:
Den conexion cu Siman Internacional di Housekeeping, 12 di September te cu 19 di September, La Cabana Beach Resort & Casino a celebra su gran empleadonan y heroenan cu ta traha patras di cortina.
E festividadnan a cuminsa dialuna cu un tremendo desayuno festivo den e ballroom. Den e programa, palabranan caluroso di aprecio y inspiracion a wordo comparti por medio di Executive Housekeeper, Gisella Pallares, Assistant General Manager Jessica Franken y Director di Recursonan Humano Tessely Koolman. E siguiente dia, e team di housekeeping a wordo brinda un dushi BBQ Lunch den e ballroom, di cual e team di Food & Beverage a prepara, honorando nan coleganan profesional.
Diaranson a habri cu un atardi di Karaoke, un evento social, na unda miembronan di team por a mustra nan talentonan den cantamento den comunidad. Tambe purbando nan pianan di lama, e team di housekeeping a pasa tremendo riba diabierna su Catamaran Sunset Trail, tumando potretnan memorabel, bonding riba lama, mientras cu nan a sail pasa Eagle Beach y nan resort. Aruba a mustra asina hopi bunita for di e bista di awa.
E siman di housekeeping a culmina cu un salida fantastico na P.F. Chang’s China Bistro na unda cu supervisors di housekeeping y e team di maneho di e resort a disfruta di un excelente cena.
E siman a genera hopi sonrisa y bon deseonan, reconociendo tur e contribucionnan importante haci por medio di e departamento di housekeeping.


text:
Hulanda
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Hulanda (òf Ulanda) ta un país den Oropa ku ta limitá pa e Laman Nort den nort i wèst di e país, Bélgika den zùit, i Alemania den ost. Hulanda, Kòrsou, Sint Maarten i Aruba huntu ta forma e Reino Hulandes (Koninkrijk der Nederlanden na hulandes). Hulanda ta un monarkia konstitushonal. Su fronteranan aktual tabata formá na aña 1839.
Hulanda ta un di e paísnan ku densidat di poblashon mas grandi na mundu. E ta konosí pa su mulinanan, sapatu di palu, damnan, tùlpnan i baiskelnan. Su leinan liberal ta haña hopi atenshon internashonal, manera esnan tokante droga, homoseksualidat, prostitushon i eutanasia. E Korte Internashonal di Hustisia i e Korte Penal Internashonal ta situá na Den Haag.
HistoriaEditá
Bou di Carlos V, Emperador di e Imperio Santu Romano, lider di e Imperio Burgoño i rei di Spaña, e region tabata parte di e Dieshete Provinsianan di Hulanda, ku tambe tabata inkluí gran parti di Belgica, Luxembourg, i pida di Fransia i Alemania. E Guerra di Ochenta Aña entre e provinsianan i Spaña a cuminsa na aña 1568. na aña 1579, e parti nort di e Dieshete Provinsianan a deklará su mes independiente i a forma e Union di Utrecht, lokual ta mirá komo e fundashon di Hulanda. Felipe II, yu di Carlos V, no tabata ke laga nan bai i e guera a sigui te ku 1648, e aña ku Spaña a rekonosé independensia hulandes.
Despues ku Hulanda a haña su independensia formal di e Imperio spañó bou di Rei Felipe IV, el a bira un di e podernan marino i ekonómico mas grandi di siglo 17, durante e periodo di e Repúblika Hulandes. Den e era ei, konosí komo e Siglo di Oro Hulandes, colonianan tabata establesí alrededor e mundo
Hopi historiadó di ekonomia ta konsiderá Hulanda komo e promé país kapitalista di mundu. Den kuminsamentu di e tempu modèrnu di Europa e tabata tin e siudat di negoshi mas riku (Amsterdam) i e promé beurs na mundo.
Despues di algun aña bou di Napoleon su Promé Imperio Franses, Reino Hulandes a nace. Esaki tabata konsistí di Hulanda, Bélgika i Luxembourg. e rei tabata rei di Hulanda, Belgika i gran duque di Luxembourg. na aña 1830 Bélgika a rebeldiá i a declara nan independensia foi Reino Hulandes. y na 1890 E union personal entre Luxembourg i Hulanda a cibra dor di leinan di ascension ku tabata prevení Reina Wilhelmina bira Gran Dukesa.
Hulanda tabata tin varios colonia, manera India Hulandes (awor Indonesia) i Sürnam. E 'colonianan' aki tabata administrá pa e Vereenigde Oostindische Compagnie òf VOC, i e West-Indische Compagnie òf WIC, tur dos tabata compania privá. Tres siglo despues e companianan aki a haña nan mes ku problema finansiero i e teritorionan ku nan tabata tin a kai bou di gobièrnu hulandes (den 1815 i 1791 respektivamente). Ta ei nan a bira colonia ofisial di Hulanda.
Durante siglo 19, Hulanda no tabata mes lihé den industrialisakshon, kompará ku otro país di Oropa. Esaki tabata pasombra di su infrastructura di kanalnan i su dependensia riba poder di bientu. Hulanda a ceda neutral durante e promé Guera Mundial i tabata tin intenshon di hasi esei den e Di Dos Guera Mundial. Sinembargo, Nazi Alemania a invadí Hulanda den 1940. Locual a resultá tabata su partisipacion den e aliansa entre Inglatera i Fransia, i su pedido di ayudo. E país tabata derotá rapidamente i despues ocupádo, maske e inglesnan a tene Zeeland un tempu. Durante e okupashon mas ku 100.000 hudiu hulandes tabata matá den e Holokousto hunto ku hopi hende romani. Grupo 21 di Ehérsito di a forsanan aliá tabata tin e tarea di konduktá operashonnan militario pa liberá Hulanda despues di e Bataya di Normandia. Soldadonan di Inglatera, Canada, Polonia i Merca a kuminsa bringa riba tera hulandes den sèptèmber di 1944, lokual a kaba na e operacion "Market Garden". Awor e Aliadónan tabata tin nan wowo riba Alemania i Hulanda tabata liberá porfin riba 5 di mei 1945 (solamente tres dia promé ku tur forsa aleman a capitulá). Pasombra di e avansenan di e Aliadónan i e confiscacion di carga di e alemannan, hulandesnan a sufri òf muri di hamber den e winter di 1944-1945.
Despues di e guera, e economia hulandes a progresá, despues di hopi aña di ta neutral, dor di sera ku paísnan banda di dje. Hulanda a bira miembro di e kooperacion Benelux (di België, Nederland, i Luxembourg). Ainda mas, Hulanda tabata un di e 12 paísnan ku a funda e Organisashon di Pacto Nort Atlántiko (NAVO na hulandes, NATO na ingles) i un di e seis ku a funda e Comunidad Oropeo di Carbon i Stal, ku despues a bira e Union Oropeo.
PolíticaEditá
Hulanda tabata un demokrasia parlamentario for di aña 1848 i un monarkia constitucional for di 1815. Promé ku esaki e tabata un repúblika di 1581 pa 1806 i un monarkia di 1806 pa 1810 (e tabata parti di Fransia entre 1810 ku 1813). E monarca ta e cabes di estado, cual ta Rey Willem-Alexander. E monarca awe tin solamente un funcion ceremonial, pero e constitucion ta permití e monarca algun poder, por se acaso e ministernan supordiná nan mes. E monarca su firma ta nesesario pa hasi cual ke lei ofisial, i si un conflicto habri entre e i e ministernan, un crisis constitucional lo resultá.
Gobièrnunan hulandes tabata consistí di un coalicion for di siglo 19, pasombra nunca un partido tabata basta grandi pa haña e mayoridad. Formalmente, e monarka ta apuntá e miembronan di gobièrno. Realmente, manera e resultadonan di e eleccion parlamentario ta conosí, un coalicion ta formá (den un proceso di negociacion locual a yega di dura shete luna). Despues di esaki e monarca ta apuntá e gobièrnu formá. E cabes di gobièrnu ta e Promé minister, Minister President na hulandes. E ta un primus inter pares ("promé entre igual") ku normalmente ta e cabes di e partido mas grandi den e coalicion. Algun hende sa debatí cuanto influensia e Reina tin riba e formacion di gobièrno.
E parlamento ta consistí di dos "kamber". E 150 miembro di e Tweede Kamer ta eligí cada cuatro aña den eleccionnan directo. E asambleanan provinsial tambe ta eligí directamente. E miembronan di e asambleanan provinsial ta eligí un tersero di e senado (Eerste Kamer), lokual ta considerá menos importante ku e Tweede Kamer. Nan ta completamente eligí indirectamente cada seis aña, i por rechasá lei so, anto no por proponé ni cambia ley existente. Hunto, e Eerste i Tweede Kamer ta forma e Staten-Generaal.
Dia 7 febrüari, 2006, e Tweede Kamer a introdusí e derecho di inisiativa popular ("volksinitiatief") na un nivel nashonal.
Sientífico político ta considerá Hulanda como un país ku tin diferensia grandi entre e gruponan social pero ainda ta mantené su mes stabil. Un splicashon ta ku for di Siglo Medio tabata tin e nesesidat pa differente minoridad kooperá pa yuda bringa e awa. Un mehór teoria ta incluí un fayo parsial di feodalismo i un rechaso ecsitoso di apsolutismo. E sistema di yega na un acuerdo apesar di diferensianan yama e polder model na hulandes. Tambe, Hulanda semper tabata un país di negoshante, dominá pa un burguesia liberal i pa comersio internacional, hende mester tolerá otro su cultura. Na Hulanda mes, maske calvinismo tabata e religion di estado te ku siglo 19, tabata tin un toleransia pa katóliko i hudiu. Sinembargo, católiconan no tabata permití di tin funkshon den gobièrnu te ku siglo 19 i tabata tin restriccion protestant riba tur edifisio católico i hudiu. Te ku medio siglo 19, católico kasi nunca tabata por a traha misa nobo ku claramente tabata católico. Entre 1839 i 1940 Hulanda a purba di ta neutral banda di mayoria asuntu internacional i a logra di ceda afó di e Promé Guera Mundial (maske esaki a faya den Di Dos Guera Mundial). Lokual a resultá ta un reputashon kordial den otro país, un asina bon ku hende ku pasaporte hulandes tin kasi ningun problema pa drenta otro país, pa bishitá òf hasta emigrá.
Sinembargo, den e promé añanan di siglo 21 tabata tin un cambio den polítika hulandes, kual partidonan links ta birando mas grandi ku partidonan drechi. Un ehèmpel di esaki ta e kaso di LPF. Pim Fortuyn, fundadó di e partido, a tene cabinètnan anterior responsabel pa e fayonan den e integracion di imigrantenan.
Na kabes di e gobièrnu aktual ta e kabinèt Balkenende III, un kontinuashon kortiku di Balkenende II (CDA/VVD/D66) sin e partido mas chikitu di e coalicion, D66. Eleccion ta planiá pa 22 novèmber, 2006.
Balkenende II su pólisanan di reformacion economico i imigracion no tabata masha popular, locual a resulta na mas apoyo pa e oposiccion. Den e eleccionnan munisipal di 2006, e coalicion a perde hopi na e otro partidonan, manera e partido laboral (PvdA) i e partido sosialistiko (SP). E desishonnan kontroversial di minister Verdonk tokante e estado legal di polítiko Ayaan Hirsi Ali, e gobièrnu hulandes a cai den crisis riba 29 di yüni, 2006. Jan-Peter Balkenende a presentá su cabinèt temporal na e Reina riba 7 di yüli.
Riba 1 di yüni, 2005, 61,6% di votadónan a disidí den un referèndum kontra un konstitushon pa e Union Oropeo, tres dia despues ku Fransia a vota kontra.
FuturoEditá
Divishon AdministrativoEditá
GeografiaEditá
EkonomiaEditá
DemografiaEditá
IdiomananEditá
hulandes
ReligionEditá
- Ateismo - 51%
- Kristianismo - 24%
- Protestant - 15%
- Islam - 5%
- otro - 6%
KulturaEditá
ArteEditá
Linknan eksternoEditá
- [1] - Portal ofisial di gobièrnu di Hulanda


text:
Oranjestad-Awe 20 di april nos ta recorda cu 30 aña pasa Gabinete Oduber a percura mediante Coastal
Oil Corporation pa reapertura di e refineria na San Nicolas. E refineria aki cu durante mas cu
60 aña tabata forma parti importante den Aruba su desaroyo economico a dicidi pa
motibonan economico di cera su portanan dia 31 di maart 1985, pues na vispera di entrada di
nos Status Aparte. E gobierno di MEP di e tempo ey a haci tur intento pa bolbe habri e
refineria, pero e periodo den gobierno a termina na final di 1985. Na December 1985 AVP a
drenta gobierno y den e añanan cu a sigui ningun intento a wordo haci pa cu reapertura di e
refineria. Echo ta cu dia 29 di januari 1988 Gabinete Eman a firma cu e compania Hulandes
Schotte Sloopwerken B.V. y Westcoast pa desmantela e refineria completamente y bende e
restonan como hero bieu den exterior. E noticia a causa hopi dolor den pueblo, ya cu e
decision aki a trece un fin na e speransa cu e refineria lo bolbe habri un dia.
Salbacion di e refineria na 1989
Sinembargo danki Dios cu na januari 1989 a tuma lugar e eleccion di Staten di Aruba y cu
MEP, PPA y ADN a logra forma un coalicion y cu decision a wordo tuma pa para di
inmediato e desmantelacion di e refineria. Asina cu sr. Nelson Oduber a asumi
responsabilidad como Prome Ministro na februari 1989, el a apunta un team di negociador pa
asuntonan di refineria y petroleo. Dia 28 di maart 1989, apenas un luna y mey despues di a
drenta gobierno, ex-Prome Ministro Nelson Oduber a ricibi representantenan di Coastal Oil
den su despacho. Despues a sigui negosacionnan largo y complica y porfin dia 23 di juni
1989 ambos partido a firma un ‘letter of intent’. E contrato a encera e.o. cu e refineria lo
permanece minimalmente 20 aña na Aruba. Dia 19 di oktober 1989 Parlamento di Aruba a
aproba e contrato cu Gabinete Oduber a firma cu Coastal Oil Corporation. Despues di
trabaonan duro y intensivo e reapertura a bira realidad dia 20 di april 1991, esta riba un dia
manera awe 30 aña pasa.
Gabinete Eman a cera e refineria na 2012
Lamentablemente nos mester constata cu despues cu e refineria a opera durante 20 aña, e
refineria a stop definitivamente cu su operacion y a cera su portanan dia 15 di November
- Y despues di 4 aña biahando rond mundo den busca pa un operador nobo di e refineria,
Gabinete Eman a firma un contrato di mas cu 2000 pagina cu CITGO/PDVSA na juni 2016.
Sinembargo durante e siguiente añanan no a mira un desaroyo significativo pa cu
rehabilitacion di e blender ya cu CITGO no tabatin e fondonan necesario pa inverti den e
blender.
Un refineria moderno y mas limpi
Finalmente e gobierno nobo, Gabinete Wever Croes a yega na terminacion di e contrato
fantasma cu CITGO na mei 2020. Y awe na 2021 Gobierno di Aruba ta den negociacionnan
serio cu e compania Quanten Consortium Aruba LLC relaciona cu reapertura di e refineria.
Intencion di Quanten Consortium ta pa cambia e refineria y haci’e uno moderno y mas limpi.
Pues no ta un coincidencia cu awe nos ta para den e mesun situacion cu 30 aña pasa caminda
e tempo ey tabata un gobierno di MEP a percura pa reapertura di e refineria cu Coastal y awe
ta un gobierno di MEP atrobe, Gabinete Wever Croes ta haciendo su maximo esfuerso pa un
reapertura real cu Quanten Consortium. Echo ta cu MEP semper ta sigui cu e idealnan di su
lider inmortal Betico Croes: “Si tin 1% di posibilidad pa reapertura di e refineria, mester
explora e posibilidad aki profundamente”.
Bo tin deseo di crece bo empresa den benta..No pensa hopi tuma contacto cu bo amigonan di Hit 94 FM na
telefon – 5828094 y 5820694 of manda nos un Email na. hit94fm@gmail.com y Hit 94 lo splicabo exactamente
con bo empresa su benta lo subi anunciando riba nos frequencia.. No tarda jama of email Hit 94 FM.


text:
WILLEMSTAD – 15 di yüni 2017 – Resientemente un tim di Kòrsou a partisipá na otro eksitoso road show na Brazil. E road show a konsistí di diferente aktividat tur ku e meta pa krea mas konsientisashon pa Kòrsou. Durante di e road show Ofisina di Turismo di Kòrsou (CTB) huntu ku sektor privá a topa ku 230 persona konsistiendo di e mayoristanan prinsipal di Brazil, agensianan di biahe i ehekutivonan di grupo di MICE.
Durante di e evento na hotèl Renaissance na São Paulo esnan presente a risibí informashon di Kòrsou su produkto turístiko via di un video interaktivo. Kòrsou komo destinashon turístiko den Karibe a bin ta hala hopi atenshon serka e bishitante brasilero. Na final di e seshon CTB a ofresé un almuerso na 60 persona influyente den e merkado di Brazil, kualnan tabatin oportunidat di interkambiá ku e hotèlnan presente.
Riba e di dos dia, a dediká tempu pa sera kontakto ku e mayoristanan presente. A konta ku presensia di entre otro: CVC, New Age, MMTGAPNET, Orinter, Decolar.com, Visual, Agaxtur, Schultz, Ancoradouro, Trend, Zarpo, Soul Travel i RCA. Finalmente riba e último dia, a reuní ku Flytour Viajes na unda CTB i demas partnernan a risibí presentashon di e feria turístiko Grand Feirao Flytour kual ta planiá pa tuma lugá na sèptèmber i òktober e aña aki ku partisipashon di aproksimadamente riba 80.000 bishitante.
E road show a konta tambe ku presensia di Marcelo Adnet, humorista renombrá mundialmente ku tin un simpatia inmenso pa Kòrsou i ku inkluso ta papia nos idioma papiamentu. E humorista a sa di konta su eksperensia ku nos isla. Esaki sigur tabata un punto ku a hala hopi atenshon durante di e road show. CTB ta gradisí partnernan, Renaissance Curaçao Resort & Casino, Hilton Curaçao, Santa Barbara Beach & Golf Resort, Papagayo Beach Hotel, Amalia Boutique Hotel, Blue Bay Curaçao, Sunscape Curaçao Resort, Spa & Casino i operadornan di tour, Scoobys Tours i Fiesta Tours pa nan partisipashon.


text:
Bo ta critica un banda so y siendo bo no ta Catolico. Pakiko bo ta kere cu e muher ta sufri, cu un curason herida den un violencia domestico? Esey no ta pa motibo di su mes infieldad cu su pareha, durante anjanan y bo ta kere cu e homber por soporta tur esey? Den e di 6 Mandamento, Dios ta prohibi di haci e pika di adulterio. Den e Sacramento di Matrimonio, den Bijbel Marko 10: 6 – 9, Dios ta uni pareha den un solo curpa y nan ta keda casa te na morto y Dios no ta reconoce divorcio. Bo ta bisa, cu e muher a scohe un otro amor, anto esey ta infieldad y un pika condenabel di adulterio. Ta con bo ta kere, cu e homber por soporta tur e inhusticianan di infieldad aki, durante anjanan? Bo no tabata sa, cu tur esnan cu ta comete e pika di adulterio, nan lo no drenta den e Reino di Dios, nan lugar di destino ta den e candela di fierno, lesa Bijbel 1 Corinthionan 6: 9 y 10. Corda bon, cu ningun hende Cristian of hendenan religioso, no ta apoya na esnan cu no kier cambia nan bida di pika, pasobra ta nan mes kier sigi haci nan relacion den adulterio cu otro persona, maske cu nan a divorcia. Bo no tabata sa, si un persona tin relacion sexual cu un muher divorcia, anto e persona aki tambe ta wordo condena den fierno, lesa Bijbel Mateo 5: 32. Tambe den Bijbel Levitico 20: 10, Dios Tata ta bisa bon cla: “Si un homber ta comete adulterio cu un muher casa di su prohimo, nan dos lo muri, e adultero y e muher adultera.” Akinan no ta hende ta husga, pero ta e palabranan di Dios ta husga e pekadornan. Na e persona cu bo ta apoya, bo no tabata sa, cu esnan cu ta consulta na e bruhanan, e spiritonan di abismo ta bini rond di e persona, pasobra ta e mes a yamanan consientemente. Ta con un persona por ta den e gracia di Dios y mientras e ta sigi haci su relacionnan den adulterio? Ta con un persona por ta den e gracia di Dios y mientras e ta sigi consulta na e bruhanan? Lesa den Bijbel 1 Corinthionan 6: 9 y 10, na unda cu Dios ta condena den fierno, tur esnan cu ta consulta na e bruhanan. Ta con bo ta bisa, cu e persona ta cana e caminda recto y legal y tambe bo ta bisa, cu ta un “second chance” di amor e ta. Esaki ta un caminda di perdicion e ta cana. Bo no tabata sa, cu Dios Tata ta bisa, no codicia e tereno di bo prohimo, lesa Bijbel Deuteronomio 5: 21: “No desea e muher di bo prohimo. No codicia e cas di bo prohimo, no codicia e tereno di bo prohimo, ni su cria, ni su baca, ni su burico, ni nada cu ta di dje.”
Sabiduria di Dios,ta alegria y pas.
Un mensahero di Dios.


text:
ORANJESTAD,Aruba
Aña 2020 Gabinete Wever-Croes a decreta Aña di Innovacion y Enseñansa. Aki mester pensa riba innovacion den tur sentido; innovacion den economia; den cuido di salud; den agricultura, y especialmente innovacion den enseñansa. Premier Wever-Croes a habri aña cu reunion cu Chief Innovation Officer Varelie Croes pa delinea prioridadnan pa innovacion den 2020.
Den nomber di Gobierno di Aruba Premier Wever-Croes a duna reconocemento di Hende Muhe di Excelencia na señora Janine Rodriguez pa tur su trabounan extraordinario. Señora Janine Rodriguez di Slachtofferhulp, ta e persona cu sa exactamente con pa duna consuelo den casonan di tristesa grandi. Señora Rodriguez ta tur caminda cualkier ora di dia. E ta eherce e trabou aki cu alma y cuerpo. Pabien na señora Janine Rodriguez.
Dia 5 di januari ultimo Sra Heloise Suydon, e ciudadano di mas edad den nos pais, a cumpli 106 aña y pa cu e ocasion aki Premier Wever-Croes a pasa felicita señora Heloise na Jaburibari Thuiszorg y por a saluda y comparti un rato cu tur nos grandinan cu ta esnan cu a construi nos pais.
Premier Wever-Croes a reuni cu hefe di Censo, Sharin Luydens, riba e retonan pa aña 2020. Censo ta trahando riba algun proyecto innovativo cu lo mehora e servicio na cliente mas y tambe a reuni riba preparacion pa Eleccion 2021, cu pa prome biaha ta bay ta votacion electronico.
Diahuebs ultimo Premier Wever-Croes y Minister Rudy Lampe tabata presente na e apertura di B-Lab na San Nicolas. Esaki ta un laboratorio innovativo den Biblioteca Nacional na San Nicolas caminda tur mucha y tur hoben por cera conoci cu innovacion; Robotics; 3-D printing; Laser cutting. Aruba awor tin un laboratorio di innovacion na Playa y na San Nicolas. E siguiente lo ta na Santa Cruz.
Pa cu celebracion di aña nobo, Comandante di Marinierskazerne a ofrece un recepcion. Premier Wever-Croes y Minister di Husticia Andin Bikker a asisti na e ocasion aki. Den su discurso, el a enfatisa cu hunto cu nos autoridadnan local, lo traha pa haci Aruba mas sigur.
Embahador di India na Den Haag, señor Venu Rajamony a realisa un bishita cerca nos Premier Wever-Croes y a reuni riba diferente topico di interes entre India y Aruba.
Dialuna 6 di januari Minister di Husticia mr. Andin Bikker tabata den conferencia di prensa di Gobierno unda e mandatario a trece dilanti varios punto cu ta regarda ampliacion di e maneho pa optimalisa siguridad. Desde 2018 a implementa conhuntamente cu KPA y Ministerio Publico un maneho efectivo cu a reduci e cantidad di robo arma substancialmente. Entre otro a focus riba mas visiblidad, vigilancia y control, caminda cu a busca mas vehiculo y ekipo, y a re-introduci un helicopter y radar pa nos Cuerpo Policial (KPA). Ademas a busca un cantidad di en total 13 motorcycle nobo pa e unidad motorisa di KPA, cual unidad desde mas cu 10 aña no a haya ekipo nobo. Tambe a hiba un maneho estricto pa cu control y deportacion di personan cu no tin permiso pa ta na Aruba.
Cu ampliacion di e maneho pa combati criminalidad entre otro lo bay re-institui e Visibility Team pa yuda vigila den areanan comercial, di crusero y hotelero. Tambe lo bay intensiva control riba personanan ilegal. Ademas a percura pa entretanto e concepto pa un ley di procedimento penal keda cla y por wordo entrega na Parlamento. E ley di procedimento penal no a conoce un update desde aña 1996, pues e ley nobo aki ta bay ta un instrumento moderno importante pa Cuerpo Policial y Ministerio Publico, den cuadro di combatimento di criminalidad. Tambe ta trahando riba un proceso di ‘Request for Expression of Interest’ pa por instala camaranan moderno y sofistica entre otro den e area di L.G. Smith Boulevard y Caya Grandi.
Ademas lo bay introduci hybrid drones y duna dos persona di KPA oportunidad pa bay certifica como piloto di hybrid drones. Hybrid drones ta un tipo di drone nobo cu por bula entre 3 pa 5 ora, y lo bay yuda complementa patruya di nos costanan y rond di Aruba. Tambe lo bay reuni cu sector priva pa inventarisa e medidanan di siguridad cu e propietarionan di establecimentonan tin instala y wak con por yuda mehora esakinan ya cu prevencion y siguridad ta un responsabilidad comparti. Finalmente lo bay certifica companianan di siguridad y amplia e cooperacion.
Un otro punto cu Minister Bikker a trece dilanti durante conferencia di prensa ta un decreto nobo cual lo haci posibel pa haci excepcion pa personanan cu pa un of otro motibo valido no por haci examen di rijbewijs digital. Pa medio di e decreto AB 2019 no. 92 di dia 30 di december 2019 a introduci e posiblidad pa esnan cu no tin conocemento of habilidad pa haci examen digital, haci e examen a base di e sistema tradicional. Pa loke ta e rijbewijs mes, pues e tarheta cu ta prueba cu por maneha un of otro tipo di vehiculo despues cu pasa examen di rijbewijs, esaki den futuro cercano lo bay wordo emiti pa Censo. Ademas ta trahando riba un diseño nobo pa e rijbewijs, cual lo keda cla pronto.
Den transcurso di siman Minister Andin Bikker a firma e decreto ministerial pa instala un comision special cu ta bay traha riba proyecto di “Voortgezet Ouderschap”. Ta trata di un proyecto cu ta dirigi na introduccion di un ley comparabel na e ley ‘Wet bevordering voortgezet ouderschap en zorgvuldige scheiding’ (https://wetten.overheid.nl/BWBR0024844/2009-03-01) cu a wordo introduci na Hulanda desde aña 2009. E punto di salida di e ley menciona ta cu e mayornan cu divorcia mester keda realisa nan responsabilidad comparti pa cu e cuido, educacion y desaroyo di nan yiunan. E ley ta promove pa ambos mayor traha palabracion tocante educacion di nan yiu/yiunan (‘Ouderschapsplan’) y mantene nan mes na responsabilidad comparti despues di un separacion.
Aña 2020 lo bira otro aña record den turismo crusero. Ta proyecta pa surpasa 840.000 turista crusero e aña aki! Turismo crusero a registra un aña record den aña 2018. Nunca antes den historia di pais Aruba e registra un cantidad di 815.161 pasahero crusero. Un aña sumamente exitoso pa turismo crusero y mas cu logico esaki tambe a yuda contribui na nos economia.
Aña 2019 no tawata diferente y sigur aña 2019 a kibra otro record den cantidad di turista crusero. Pa aña 2019 APA NV a registra un cantidad di mas di 832.001 turista crusero y di e forma aki ta surpasa e record di bishitante di aña 2018 cu tawata 815.000. Pa aña 2019 e proyecion ta cu lo surpasa 840.000 turista crusero cual ta haci cu tin crecemento aña 2018, 2019 y 2020.
E Visitor Information Center na San Nicolas ta di vital importancia pa movecion di turismo y brinda informacion na turistanan. E oficinanan aki tawata cera pa mas cu 1 aña y mey y manera tawata tin cambio di gobernacion, conforme maneho di Minister Dangui Oduber a dicidi pa renoba y activa e Oficina di Turismo na San Nicolas. Despues di un par di luna funcionando den su bachi di renobacion, e oficina den luna di november y december a conta cu mas di 750 bishita di turista. Cada luna e cantidad di bishitante ta keda crece y bira mas hopi y esaki ta demostra con importante e oficina aki ta pa turismo na San Nicolas.
Cu expansion y renobacion di ImSan, ta spera cu 85% di pashentnan cu ta wordo manda den exterior pa radiotherapia awor por wordo trata aki na Aruba mes por medio di lo ultimo technologia den ekipo di tratamento. E cambionan aki lo ta na beneficio di nos comunidad y asina Minister Dangui Oduber ta cumpli cu e promesa di trece mehoracion den cuido.
S.v. Bubali Noord-Aruba a presenta nan masterplan na Minister Dangui Oduber. Un tremendo proyecto especialmente pa Noord. E masterplan aki ta ensera veld futbol artificial turf, veld di softbal y tambe un mini veld di futbol. E Minister a percura pa nan ricibi un suma substancial pa kickoff e bunita proyecto aki. Conforme maneho di Gobierno, Bubali lo ta e prome veld pa haya artificial turf.
Minister di Enseñansa a habri e siman cu inauguracion di e curso di certificacion di maestronan di scolnan publico pa traha cu e digiboards di ProWise. Riba diaberna a entrega e certificadonan y nan lo bira trainers di nan team na scol. E maestronan a keda encanta cu e mundo di posibilidad cu e bordchi digital aki conecta cu e ultimo di material educativo di Hulanda ta brinda. Excelente trainers a bin di Hulanda y diasabra a sigui otro training pa maestronan di scolnan secundario.
Minister di Enseñansa a bishita e scol Montessori Nos Fortaleza cu ta risibi apoyo gubernamental y ta haciendo uzo optimo di e edificio gubernamental y e muchanan, maestronan y mayornan ta hopi contento cu e facilidad.
Tambe Minister di Enseñansa a bishita Scol Scucha Nos cu a keda reinaugura y e guianan di e scol ta reconoce cu tabata un bon decision pa re-habri e scol y cu e practica cu e muchanan ta demostra cu nan mester di e atencion special pa nan no tin retraso di nan proceso di aprendisahe. A cera e siman cu entrega di digiboards na tres scol na San Nicolas, esta Colegio Hilario Angela, Colegio San Nicolas y Abraham de Veer scol. A cuminsa pues di un manera positivo e prome siman di aña di Innovacion y Educacion.


text:
Kralendijk, riba djamars dia 27 di aprel tin dos infkeshon nobo di Covid na Boneiru. Di otro banda tambe 1 persona a rekuperá. Ku esaki, e kantidat di kaso aktivo na Boneiru a subi leve bai 19 kaso aktivo.
Algu preokupante ta e echo, ku a haña dos kaso positivo den apenas 5 hende ku a tèst. Esaki ta un porsentahe relativamente haltu.
Preokupashon
Gezaghèber Edison Rijna djasabra ku a pasa a ekspresá su preokupashon ku aktitut di sierto grupo riba e isla. A suavisá e medidanan ku tabata na vigor, pero Rijna a enfatisá ku mester anda ku koutela, evitá aglomorashon di hende i ku mester sigui tene distansia.


text:
Ingeniero di DOW, sr. Jossy Kock ta comparti riba e caminda di caminda pa bay pariba tabata pega e trafico, pa e motibo aki a cuminsa e trabou pa amplia e caminda pa por tin mas movilisacion.
Pa motibo di pandemia a crea atraso pa haci e trabounan aki, sinembargo awo a keda cla y awo ta wak un bon resultado caminda e trafico no ta stroba e otro y e ta sigui su caminda.
Sr. Kock ta bisa cu e marca lo keda continuo y hende por wake pa e parti anochi pa asina trafico por circula pa bay Playa y San Nicolas ‘e ta cumpli cu su planificacion’. “E ta cumpli cu tur norma, fluho di trafico ta mehora, y tur cos por circula sin problema.”
E parti di bushalte ta asina cu a diseña e projecto aki di Green Corridor cu a anticipa riba desaroyo cu ta bay tuma luga na Burunbundo a laga e bushale ta asina di palabracion di inicio di projecto di Arubus, na unda mester cambia ruta pa e parti di peaton cu ta haci uso di transporte publico.
Sr. Kock ta bisa cu Arubus tin cu haci su parti pa cambia ruta pa haci uso di caminda pa subi High Way. Tin palabracion pa hala bushalte pa asina por yega e rotonde di drive in of Pos Chikito pa desvia parti paden pa asina por laga pasahero.
E bushalte lo keda eynan ora cu Burunbundo lo desaroya pa balansa hende ora lo por crusa pa otro banda. Tin cu cumpli cu palabracion cu DOW pa pasa ruta na Playa.


text:
Despues cu e gobierno di AVP a debilita e fondo di SVB door di no paga (exonera) un debe di 61 miyon florin, despues cu nan a perhudica e pensionadonan di APFA door di kita nan Bashi Premie y Gelijk Bedrag, despues cu nan a aumenta e debe na APFA drasticamente y despues cu nan a impone e medida di BAZV riba lomba di pueblo, awe ainda e politiconan di AVP tin e curashi di bisa cu ta Gabinete Eman a scapa e tres fondonan aki. Sinembargo hechonan concreto ta demostra lo contrario.
Medidanan SVB
Gabinete Eman a introduci e medida di aumento di e edad di pensioen di biehes di 60 te cu 65 aña. Consecuentemente e pensionadonan mes durante 5 aña ta inyecta sumanan grandi den e fondo di SVB: Un pensionado soltero cu ta cobra 1050 florin na pensioen pa luna, durante 5 aña largo lo no cobra esaki y consecuentemente e ta inyecta 63 mil florin den e fondo di SVB. Y un pareha pensionado lo inyecta un suma di 108 mil florin. Alabes Gabinete Eman a aumenta e prima di AOV cu 2% y a individualisa e primanan cu e consecuencia cu desde 2011 e parehanan casa no ta haya nan restitucion di e prima di AOV mas, cual ta core den miles di florin pa aña.
Medidanan APFA
Pa e ambtenaarnan Gabinete Eman a aumenta e edad di pensioen te cu 65 aña. Pues e ambtenaarnan tambe lo perde di haya sumanan substancial durante 5 aña largo y tur e sumanan extra aki lo wordo inyecta den e fondo di APFA. Fuera di esey Gabinete Eman a introduci e franchise di Af. 17616 pa aña, middelloonregeling, a reduci e porcentahe di aculumacion di pensioen di 2.15% te 1.75% y tambe a reduci e duurtetoeslag for di 36% te cu 17% cu consecuencia cu den futuro tur e pensionadonan lo cobra un pensioen debilita. Mas ainda Gabinete Eman a manipula y haci negoshi di cangreu door di hinca 184 miyon florin den e fondo di APFA y p’asina por yega na un cobertura di pensioen di 100%, pero pa logra esaki nan a crea un debe extra door di fia e 184 miyon aki for di e propio APFA!
Nan ultimo hazaña ta di elimina e Bashi Premie y Gelijk Bedrag desde 1 di januari 2015 y e medida aki lo conta tambe pa e ambtenaarnan cu den futuro lo bay cu pensioen. Fuera di esey nan a logra na aumenta e debe di gobierno na APFA te na 820 miyon florin na final di 2015.
Medidanan AZV
Pa loke ta e fondo di AZV, Gabinete Mike Eman a reduci drasticamente e contribucion di gobierno (“landsbijdrage”) na AZV. Si durante e periodo di Gabinete Oduber (2002-2009) un suma averahe di 124 miyon florin a ser transferi pa e fondo di AZV, durante Gabinete Eman (2010-2015), e suma averahe a baha te na 98 miyon florin y lo sigui baha. Fuera di esey nan a aumenta e prima di AZV cu 1% y a introduci un BAZV di 2% y cual a genera un entrada di 309 miyon florin den e ultimo 3 añanan.
Pues por conclui cu tur e fondonan di SVB, APFA y AZV a ser fortifica door di tur e sacrificionan cu e trahador y pensionadonan mes mester a haci pasobra nos tin un Gabinete Eman cu no a hinca ningun cen extra den e fondonan aki, pero a crea debe y implementa solamente medida y mas medida riba lomba di pueblo y pa awe nan ta gaba cu ta nan ta e gran salbadornan di e fondonan aki.
Ta p’esey e mensahe ta bay na tur e pensionado y ambtenaarnan pa huzga tur e echonan aki di Gabinete Eman y sea consciente ora di deposita boso voto dia 22 di September proximo.


text:
Ayera nochi dilanti un publico grandi e beyesa representando Aruba, Shanty Kanhai, a ser corona como Miss Earth 2018. E impacto di Aruba na e certamen tabata asina grandi cu indudablemente e merece di gana e corona maximo. Durante henter dia ayera Shanty tabatin diferente actividad y su desfile den e parada di trahe nacional a ricibi un tremendo acogida di e mirones, cu casi no tabata lag’e cana of baila pa por saca potret hunto cu ne. E certamen den un parke na e Ciudad de Milagro a finalisa casi 1’or y mey di madruga y awe tardi Shanty ta yega Aruba cu e vuelo di Avianca for di Bogota.
Posted by Robin Croes Ponson on Saturday, September 1, 2018
Awe mainta FOCUS tabatin contacto cu e director di Aruba, Robin Croes, cu a comenta cu un bos yen di satisfaccion y emocion cu e ta un logro grandi di wak e trabou y empeño a wordo premia. Tanto Shanty como su mayornan y e organisacion a traha duro pa e logro aki y manera cu Robin a bisa: “hard work pays off”! E ta un logro grandi pa su organisacion cu ya tin dos corona internacional y nan lo bay pa mas den futuro. A pesar cu nan ta sin drumi nan ta hopi contento cu nan ta regresa Aruba cu e corona di Miss Teen Earth 2018.
National Costume Parade 🇦🇼☀🌴🍍La Diosa de Madre Tiera👑🌎 y un tributo a la Ciudad de Piña🍍 ARIBA MILAGRO🙏🌎🌿👑 MISS TEEN EARTH 👑🌿🌎
Posted by Shanty Kanhai – Miss Teen Earth Aruba 2018 on Saturday, September 1, 2018
E apoyo di e publico den e parke, cu nan a converti den un mini Poliedro, tabata den su mayoria pa Aruba, Brasil y Ecuador mes cu ta e pais cu a host e certamen. Na final ora cu Aruba a gana, a bira imposibel pa su acompañantenan di Aruba por a saca un potret cu ne debi na e avalancha di fanaticada cu tabata kier a saca potret cu Shanty. E shimis cu Shanty a luci ayera nochi ta un diseño di Alejandro Fajardo di Venezuela y su trahe nacional ta un creacion di Carlos Tromp. Awor cu e titulo di Miss Teen Earth, Shanty Kanhai, tin diferente compromiso pa bay cumpli cu ne y tambe a ricibi diferente premio entre cual un trip pa Galapagos Islands.


text:
Hato:Diadomingo den oranan di mainta ta sosode un accidente cu hende herida riba e caminda di Hato pa Tanki Flip, mesora ta manda un patruya di polis y ambulance na e sitio.
Na e sitio polis ta bin compronde cu e chauffeur di e Chevrolet Aveo mester a hala pa no dal contra un Altezza Blanco cu tabata pasando auto biniendo frontal riba dje, pa evita un accidente frontal e dama tras di stuur di e Aveo a trata na hala pero a perde control y a ranca un palo di lus y a bay cai den e greppel bandi caminda. E Altezza Blanco cu a causa e accident aki no a para pa su responsabilidad y a sigui core.
E dama chauffeur y tambe e pasahero masculino a keda levemente herida, personal di ambulance a tratanan na e sitio.


text:
ORANJESTAD- Durante ultimo añanan, e fenomeno di “destination weddings” ta uno cu ta birando mas y mas popular unda 20% di tur casamento rond di mundo ta tumando lugar na un destinacion otro di unda e pareha ta biba. Esaki sigur ta nifica un oportunidad grandi pa negoshi pa nos turismo. Pesey Aruba Tourism Authority ta traha duro pa posiciona Aruba como un di e destinacionnan mas romantico unda por casa y of celebra luna di miel. Esaki ATA ta haci entre otro pa medio di promocionan y activacionan den tur e mercadonan. Asina ATA hunto cu otro socionan turistico a organisa un asina yama “Renew your I Do’s Vow Renewal Event”.
Esaki ta un ceremonia di ‘renobacion di voto matrimonial’ cual evento lo tuma luga mayan dia 8 di augustus benidero na e di tres playa di mas bunita rond mundo, nos famoso Eagle Beach. E evento aki lo priminti di bira esun di mas grandi den su estilo den e region di Caribe, cu participacion di mas di 100 pareha cu ta di bishita na Aruba y cu lo probecha di ta kinan pa asina participa na e evento bunita aki. E evento a hala hopi antencion internacional, muy en especial di e mercado Mericano pa medio di eventonan di antesala riba medionan social y medionan tradicional utilisando e ‘hashtag’ #ArubaIDO. Esaki a dirigi un cantidad enorme di trafico na Aruba.com pa informacion di e evento y tambe di Aruba como un destinacion romantico.
Aparte di e parehanan cu ta participando, e evento aki lo wordo captura pa medionan di comunicacion y tambe asina yama ‘influencers’ di e niche di romance y industria di ‘destination weddings’ riba rednan social. Entrenan ta inclui portalnan importante manera Roamaroo.com, cu presencia di Scott & Colette cu lo comparti nan experiencia y televisa esaki riba Travel Channel y tambe comparti nan experiencia cu mas di nan 300mil siguidornan riba rednan social.
Tambe e pareha aventurero Hanah y Adam Lukaszewicz di e popular website di biahenan den pareha Getstamped.com, lo comparti nan renobacion di nan “Si” riba nos bunita Eagle Beach riba nan pagina web y tambe cu mas di 382mil siguidor riba rednan social.
Ta un honor tambe di ricibi cobertura di e website number uno mericano di boda Theknot.com cu un impactante siguimento di mas di 2.1 miyon hende. Nan lo ‘Livestream’ for di Eagle Beach y comparti cu mundo henter e romance cu Aruba ta ofrece.Tambe Aruba Tourism Authority tin e placer di anuncia e participacion di Tamra y Eddie Judge, miho conoci pa nan 9 temporada di participacion na e popular serie mericano “The Real Housewives of Orange County.” E famoso pareha aki lo renoba nan voto riba nos playanan y comparti esaki cu mas di 2.9 miyon siguidor riba rednan social. For di e Mercado di Latino Americano tambe lo tin prensa internacional cu lo cubri e evento grandi aki.
Mirando cu Aruba Tourism Authority su responsabilidad nan principal ta di promove y desaroya Aruba su turismo, e aña aki, tambe a tuma lugar un activacion di e “Renew your I Do’s Vow Renewal Event” na New York durante transmission di e famoso show di television Mericano esta Fox & Friends, pa mas di 2 miyon di televidente mericano. Tambe a organisa den ultimo añanan eventonan manera eventonan special riba valentine’s day na Times Square na New York, y un otro biaha riba Empire State Building como parti di Aruba su strategia diversifica den mercadonan principal, como mercadonan nobo.
Romance y casamento ta forma parti di e asina yama “niche” cu ta un aspecto hopi importante pa cu Aruba ja cu hopi biaha e efecto cu esaki ta causa riba nos destinacion ta significante debi na e hecho cu e ta contribui na e beneficio economico di varios socionan manera hotel, restaurant, fotografo, floresteria, wedding planners y hopi mas. ATA tin un unit cu ta pertenece na e ekipo di mercadeo cu ta encarga su mes especialmente pa pusha y promove e diferente “niche” nan cu Aruba ta enfoca riba dje. Diferente esfuersonan ta wordo hasi durante full aña pa asina Aruba por keda “top of mind”. ATA kier a gradici tur e socionan cu a contribui pa cu e dia aki lo bira un hopi special pa tur e parehanan rond di mundo cu lo ta partipando.